অসমত বিধানসভা সচিবালয়ৰ কৰ্মচাৰীসকলে এতিয়াৰ পৰা পালন কৰিব লাগিব বিশেষ ড্ৰেচ ক'ড। এই ড্ৰেচ ক'ডৰ আওতাৰ বাহিৰৰ পোছাক পৰিধান কৰিব নোৱাৰিব বিধানসভা সচিবালয়ৰ কৰ্মচাৰীসকলে। ৰাজ্যৰ শাসনাধিষ্ঠ বিজেপি চৰকাৰে এই নতুন ড্ৰেচক'ড শীঘ্ৰেই কাৰ্যকৰী কৰিব বুলি জানিবলৈ দিছে বিধানসভা সচিবালয়ৰ বিষয়াসকলে।
সেই অনুসৰি পুৰুষ আৰু মহিলা, উভয় কৰ্মচাৰীয়ে কৰ্তব্যৰত অৱস্থাত সাধাৰণ পোছাক পৰিহাৰ কৰিব লাগিব। জাৰি হোৱা এক চৰকাৰী আদেশ অনুসৰি সচিবালয়ৰ মহিলা কৰ্মচাৰীসকলক এতিয়াৰ পৰা শাৰী, ছালৱাৰ-কামিজ আৰু মেখেলা-চাদৰ পৰিধান কৰিবলৈ নিৰ্দেশ দিয়া হৈছে।
আনহাতে পুৰুষ কৰ্মচাৰীসকলক ফৰ্মেল চাৰ্ট আৰু ট্ৰাউজাৰ পৰিধান কৰিবলৈ নতুন নিৰ্দেশনা যোগে নিৰ্দেশ দিয়া হৈছে। এই নতুন ড্ৰেচ ক'ডৰ আধাৰত সচিবালয়ত কাম কৰা কৰ্মচাৰীসকলে জিন্স, টি-চাৰ্ট আৰু লেগিংছ পিন্ধাত বাধা আৰোপ কৰা হৈছে বুলি নিৰ্দেশনাটোত লগতে উল্লেখ কৰা হৈছে।
ইফালে প্ৰতি বুধবাৰে কৰ্মচাৰীসকলক পৰম্পৰাগত পোছাক পিন্ধিবলৈও নিৰ্দেশ দিয়া হৈছে। বিধানসভাৰ অধিৱেশনৰ সময়ত কৰ্মচাৰীসকলক এক ইউনিফৰ্ম প্ৰদান কৰা হ'ব বুলিও নিৰ্দেশনাটোত লগতে প্ৰকাশ কৰা হৈছে।
তদুপৰি বিধানসভাৰ কাৰ্যক্ৰমৰ প্ৰচাৰৰ বাবে উপস্থিত থকা সংবাদ মাধ্যমৰ লোকসকলেও এতিয়াৰ পৰা চৰকাৰী নিৰ্দেশনা অনুসৰি পোছাক পিন্ধিব লাগিব। বিধানসভাৰ অধ্যক্ষ বিশ্বজিৎ দৈমাৰীৰ নিৰ্দেশনা অনুসৰি এই নতুন ড্ৰেচ ক'ড নিৰ্দেশ প্ৰদান কৰা হৈছে।
এই নিৰ্দেশনা উলংঘন কৰিলে ৰাজ্যিক বিধানসভাৰ কৰ্মচাৰীৰ বিৰুদ্ধে ব্যৱস্থা গ্ৰহণ কৰা হ'ব বুলিও নতুন নিৰ্দেশনাত স্পষ্টকৈ উল্লেখ কৰা হৈছে।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
